**Sodan kahleet** (televisioesityksessä käytetty nimeä **Pimeyden varjot**, engl. *Chattahoochee*) on vuonna 1989 ensi-iltansa saanut yhdysvaltalainen elämäkerrallinen draamaelokuva, jonka on ohjannut Mick Jackson. Elokuvan pääosissa ovat Gary Oldman, Dennis Hopper ja Frances McDormand. *Sodan kahleet* on Jacksonin ensimmäinen elokuvaohjaus.

*Sodan kahleet* perustuu Korean sodan veteraanin Christopher "Chris" Calhounin (s. 1934) kokemuksiin Floridan Chattahoocheen kaupungin psykiatrisessa sairaalassa, jossa hän oli potilaana vuodet 1956–1962. Calhoun joutui pakkohoitoon vuonna 1956 kärsittyään sodan jälkeen traumaperäisestä stressihäiriöstä ja yritettyään itsemurhaa. Calhoun tapasi henkilökohtaisesti käsikirjoittaja James "Jim" Hicksin, joka sittemmin kirjoitti elokuvakäsikirjoituksen aiheesta. Elokuvassa Gary Oldman näyttelee Calhounin fiktiivistä versiota, Emmett Foleyta. Aaron Schwab ja Faye Schwab olivat elokuvan tuottajina.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Emmett Foley (Gary Oldman) on työtön ja masentunut Korean sodan veteraani ja palkittu sotasankari, joka kärsii sodanjälkeisestä traumaperäisestä stressihäiriöstä. Kun hänen hermonsa pettävät lopullisesti, hän alkaa ampua naapurustoa keskellä päivää. Tekoa seuraa epäonnistunut itsemurhayritys, jonka jälkeen virkavalta tuomitsee hänet tarkoin vartioituun psykiatriseen Florida State Hospital -sairaalaan, joka sijaitsee Chattahoocheen kaupungissa. Foley huomaa olevansa suljetussa laitoksessa, jossa potilaita kohdellaan hirveällä tavalla eikä heidän tarpeistaan välitetä. Lopulta raivostunut Foley järjestää kapinan ystävänsä Walker Bensonin (Dennis Hopper) kannustamana ja alkaa vaatia oikeutta.

**Juonipaljastukset päättyvät tähän.**

Näyttelijät
-----------


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
|  Gary Oldman  | … |  Emmett Foley
  |
|  Dennis Hopper  | … |  Walker Benson
  |
|  Frances McDormand  | … |  Mae Foley
  |
|  Pamela Reed  | … |  Earlene
  |
|  Ned Beatty  | … |  tohtori Harwood
  |
|  M. Emmet Walsh  | … |  Morris
  |
|  Lee Wilkof  | … |  Vernon
  |
|  Matt Craven  | … |  Lonny
  |
|  Richard Portnow  | … |  tohtori Debner
  |
|  Wilbur Fitzgerald  | … |  Duane
  |
|  William Newman  | … |  Jonathan
  |
|  William De Acutis  | … |  Missy
  |

 | 

|  |  |  |
| --- | --- | --- |
|  Gary Howard Klar  | … |  Clarence
  |
|  Timothy Scott  | … |  Harley
  |
|  Whitey Hughes  | … |  herra Johnson
  |
|  Yvonne Denise Mason  | … |  Ella
  |
|  Ralph Pace  | … |  Leonard
  |
|  Laurens Moore  | … |  Pa Foley
  |
|  Mary Moore  | … |  Ma Foley
  |
|  Robert Gravel  | … |  Lucas
  |
|  Marc Clement  | … |  Theo
  |
|  John Brasington  | … |  tohtori Towney
  |
|  Jim E. Quick  | … |  tohtori Everly
  |
|  Bob Hannah  | … |  Earl
  |

 |

Tuotanto
--------

Tuottajat Aaron ja Faye Schwab ostivat James Hicksin käsikirjoituksen jo vuonna 1982, mutta seuraavien vuosien aikana useat Hollywood-studiot kieltäytyivät tuottamasta elokuvaa käsikirjoituksen synkän aiheen takia. Lopulta losangelesilainen brittiläisten perustama pieni Hemdale Film Corporation -studio suostui tuottamaan elokuvan. *Sodan kahleiden* kuvaukset alkoivat Etelä-Carolinan osavaltion pääkaupungissa Columbiassa 17. lokakuuta 1988. Columbian lisäksi elokuvaa kuvattiin Newberryn kaupungissa, joka sijaitsee Columbiasta 69 kilometriä luoteeseen. Elokuvan kuvaukset saatiin päätökseen joulukuun alussa 1988.

Julkaisu ja vastaanotto
-----------------------

*Sodan kahleet* sai ensi-iltansa Kanadassa, Toronton elokuvajuhlilla 16. syyskuuta 1989. Se oli Toronton elokuvajuhlat päättävä elokuva. Elokuva sai teatteriensi-iltansa Yhdysvalloissa 20. huhtikuuta 1990. Tuotantoyhtiönäkin toiminut Hemdale Film Corporation vastasi myös elokuvan teatterilevityksestä Yhdysvalloissa. *Sodan kahleet* tuotti avausviikonloppunaan Yhdysvalloissa 17 471 dollaria. Elokuvaa esitettiin Yhdysvalloissa laajimmillaan ainoastaan kahdessa elokuvateatterissa, ja se tuotti yhteensä 259 486 dollarin lipputulot. Suomessa elokuva ei saanut teatteriensi-iltaa, mutta Finnkino Oy julkaisi elokuvan myöhemmin VHS:lle ja DVD:lle. Elokuva julkaistiin Yhdysvalloissa ensimmäisen kerran VHS:lle 7. marraskuuta 1990, ja Metro-Goldwyn-Mayer julkaisi elokuvan ensimmäistä kertaa DVD:lle 16. syyskuuta 2003. Olive Films julkaisi elokuvan blu-raylle 24. maaliskuuta 2015.

*Sodan kahleet* on saanut elokuvakriitikoilta lähinnä kielteisen vastaanoton. Rotten Tomatoes -sivuston mukaan 17% kriitikoista oli antanut elokuvalle positiivisen arvosanan 4,5/10 keskiarvolla. Keräys perustuu kuuteen arviointiin. 1 525 käyttäjästä 52% on antanut elokuvalle positiivisen arvosanan 3,2/5 keskiarvolla.

Lähteet
-------

1. 1 2 3  Chattahoochee (1989) *elonet.fi*. Elonet.fi. Viitattu 6.9.2016. (suomeksi)
2. 1 2 3 4 5 6 7  CHATTAHOOCHEE (1989) *tcm.com*. TCM.com. Viitattu 6.9.2016. (englanniksi)
3. ↑  Journey Out Of Madness Chris Calhoun Thought Nothing Could Be More Horrible Than War Was *articles.orlandosentinel.com*. Orlandosentinel.com.  Arkistoitu 17.6.2016. Viitattu 6.9.2016. (englanniksi)
4. 1 2 3 4 5 6 7 8 9  Chattahoochee *afi.com*. AFI.com. Viitattu 6.9.2016. (englanniksi)
5. 1 2 3 4  Chattahoochee (1989) *allmovie.com*. Allmovie.com. Viitattu 6.9.2016. (englanniksi)
6. 1 2 3 4  Chattahoochee *boxofficemojo.com*. Boxofficemojo.com. Viitattu 6.9.2016. (englanniksi)
7. 1 2  Chattahoochee (1990) *the-numbers.com*. The-numbers.com. Viitattu 6.9.2016. (englanniksi)
8. 1 2  Chattahoochee Trailer (1989) *videodetective.com*. Videodetective.com. Viitattu 6.9.2016. (englanniksi)
9. 1 2 3 4  CHATTAHOOCHEE (1989) *rottentomatoes.com*. Rottentomatoes.com. Viitattu 6.9.2016. (englanniksi)

Aiheesta muualla
----------------

* *Sodan kahleet* Internet Movie Databasessa. (englanniksi)
* *Sodan kahleet* Elonetissä.
* *Sodan kahleet* AllMoviessa. (englanniksi)
* *Sodan kahleet* Rotten Tomatoes -sivustolla (englanniksi)
* *Sodan kahleet* Box Office Mojossa (englanniksi)
* *Sodan kahleet* American Film Institute Catalogissa (englanniksi)